***ข่าวประชาสัมพันธ์***

**ผู้ว่าฯ กทม.เยี่ยมชมและให้กำลังใจบุคลากรทางการแพทย์ จิตอาสา พนักงานเอสซีจี  
ณ “ศูนย์ฉีดวัคซีน SCG” โดยความร่วมมือของหอการค้า กทม. เอสซีจี   
สำนักงานอนามัย และสภาการพยาบาล**

**11มิถุนายน 2564 กรุงเทพฯ** – **พลตำรวจเอกอัศวิน ขวัญเมือง ผู้ว่าราชการกรุงเทพมหานคร เยี่ยมชมและ**

**ให้กำลังใจบุคลากรทางการแพทย์ จิตอาสา และพนักงานเอสซีจี ณ ศูนย์ฉีดวัคซีน SCG พร้อมด้วยคณะผู้บริหารกรุงเทพมหานคร ผู้บริหารสำนักงานการแพทย์ ผู้บริหารสำนักอนามัย ผู้บริหารเขตบางซื่อ ผู้บริหารหอการค้าแห่งประเทศไทยและผู้เกี่ยวข้อง โดยมีนายยุทธนา เจียมตระการ ผู้ช่วยผู้จัดการใหญ่-การบริหารกลาง เอสซีจีให้การต้อนรับ**

ศูนย์ฉีดวัคซีน SCG ได้รับคัดเลือกให้เป็น 1 ใน 25 ศูนย์ฉีดวัคซีนเอกชนนอกโรงพยาบาล เกิดขึ้นจากความร่วมมือระหว่างกรุงเทพมหานคร และหอการค้าไทย มีความพร้อมในการให้บริการฉีดวัคซีนป้องกันโควิด 19 โดยมีทีมแพทย์-พยาบาล และพนักงานจิตอาสา กว่า 250 คน พร้อมบริการประชาชนให้ได้รับความสะดวก รวดเร็ว และปลอดภัยตามขั้นตอนทางการแพทย์ พร้อมมีที่นั่งพักคอยสังเกตอาการหลังฉีดวัคซีน 30 นาที อีกทั้งมีการประสานงานกับโรงพยาบาลในบริเวณใกล้เคียง เพื่อให้สามารถส่งตัวผู้ป่วยในกรณีที่มีเหตุฉุกเฉินได้ภายใน 10 นาที ด้านสถานที่มีขนาด 2,500 ตารางเมตร โปร่งโล่ง อากาศถ่ายเทได้ดี และให้ความสำคัญด้านความสะอาดและสุขอนามัยตามที่ภาครัฐกำหนดอย่างเคร่งครัดในทุกขั้นตอน ดังนี้

1.) ตรวจคัดกรองเจ้าหน้าที่และผู้ที่มารับบริการฉีดวัคซีนป้องกันโควิด 19 อย่างเข้มงวด

2.) เว้นระยะห่างระหว่างบุคคลอย่างน้อย 2 เมตร ในทุกขั้นตอนของการให้บริการ

3.) มีเจ้าหน้าที่ทำความสะอาดพื้นที่ในทุกจุดทุก 30 นาที โดยเฉพาะบริเวณที่มีการสัมผัสสูง

4.) ทำความสะอาดพื้นที่ทุกวันภายหลังศูนย์ฯ ปิด เพื่อความปลอดภัยสูงสุดของผู้ที่มาใช้บริการ

สำหรับผู้ที่จะมารับบริการที่ **“ศูนย์ฉีดวัคซีน SCG”** ต้องปฏิบัติตาม 5 ขั้นตอน ดังนี้ 1.) ตรวจสอบสิทธิ์ และนั่งพักรอ 2.) วัดความดันโลหิต และอุณหภูมิร่างกาย 3.) ลงทะเบียน โดยแสดงบัตรประชาชน เพื่อคัดกรอง ซักประวัติ ประเมินความเสี่ยง และลงนามยินยอมการรับวัคซีน 4.) ฉีดวัคซีน 5.) ให้นั่งพักรอสังเกตอาการ 30 นาที

ทั้งนี้ สำหรับประชาชนทั่วไปอายุ 18-59 ปี สามารถลงทะเบียนจองวัคซีน ผ่านแอปพลิเคชันเป๋าตัง   
หรือ [www.ไทยร่วมใจ.com](http://www.ไทยร่วมใจ.com) หรือร้านค้าสะดวกซื้อ ได้แก่ เซเว่น อีเลฟเว่น แฟมิลี่มาร์ท ท็อปส์ เดลี่ และมินิบิ๊กซี ได้ตั้งแต่เวลา 09.00-18.00 น.

---------------------------------------------------------------------